
	1․ Իրավական ակտերի ընդունման անհրաժեշտությունը, ընթացիկ իրավիճակը և խնդիրները
Նախագծերի փաթեթի ներկայացումը պայմանավորված է «Առողջության համընդհանուր ապահովագրության մասին» օրենքի կիրարկման ընթացքում ի հայտ եկած բացերով, խնդիրներով, ինչպես նաև օրենսդրական առանձին կարգավորումների հստակեցման, գործնական կիրառելիության ապահովման և իրավական որոշակիության պատշաճ ապահովման պահանջով։
 Համակարգի ներդրման և գործարկման ընթացքում ձևավորվող իրավակիրառ պրակտիկան, ինչպես նաև առողջության համընդհանուր ապահովագրության համակարգի առանձին բաղադրիչների առավել ամբողջական և փոխկապակցված կարգավորման անհրաժեշտությունը առաջացնում են գործող օրենքի մի շարք դրույթների հստակեցման, լրացման և կատարելագործման անհրաժեշտություն։ Ըստ այդմ նախագծերի փաթեթով առաջարկվում են մի շարք փոփոխություններ և լրացումներ, որոնք ուղղված են՝
· առողջության համընդհանուր ապահովագրության և բժշկական օգնության ու սպասարկման նվազագույն ծավալի և լրացուցիչ ծառայությունների շրջանակներում իրականացվող հարաբերությունների հստակ տարանջատմանը, 
· շահառուների շրջանակի, նրանց իրավունքների և պարտականությունների վերաբերյալ կարգավորումների ճշգրտմանը,
· դեղերի հատուցման, գների պետական կարգավորման և հատուցման առավելագույն չափերի սահմանման վերաբերյալ դրույթների կատարելագործմանը,
· մասնավոր պահնորդական գործունեության հետևանքով պատճառված վնասների հետ կապված ծախսերի հատուցման և առողջության համընդհանուր ապահովագրության համակարգի փոխհարաբերության հստակեցումը՝ ապահովելով հատուցման մեխանիզմների իրավական որոշակիությունը և բացառելով նույն ծախսերի կրկնակի հատուցումը․
· ապահովագրավճարների հաշվարկման, վճարման, հաշվառման և պարտավորությունների դադարման ընթացակարգերի հստակեցմանը,
· օտարերկրյա պետություններում Հայաստանի Հանրապետության դիվանագիտական ծառայություն իրականացնող անձանց ապահովագրավճարների վճարման վերաբերյալ կարգավորումների ճշգրտմանը․
· ապահովագրավճարների գծով պարտավորությունների կատարումն ապահովող մեխանիզմների ներդրմանը,
· առկա խմբագրական, տեխնիկական և իրավական անճշտությունների վերացմանը.
· Դեղերի գների՝ օրացուցային տարվա ընթացքում դեղի հենակետային գինը, հատուցման գինը և հատուցման առավելագույն չափը վերանայելու գործընթացն առավել ճկուն դարձնելու։


2․ Կարգավորման առարկան, հիմնական ուղղությունները, ակնկալվող արդյունքը

Նախագծերի փաթեթով առաջարկվում է․
«Առողջության համընդհանուր ապահովագրության մասին» օրենքում փոփոխություններ և լրացումներև կատարելու մասին» օրենքի նախագիծ
· հստակեցնել օրենքի նպատակները՝ հաշվի առնելով, որ օրենքով կարգավորվում են նաև նվազագույն ծավալի և լրացուցիչ ծառայությունների տրամադրման հետ կապված հարաբերությունները․
· իրավակիրառ պրակտիկայի հիման վրա  սահմանել բացառություններ՝ համընդհանուր ապահովագրության ոլորտը կարգավորող օրենսդրության կիրառման ոլորտների վրա (դիվանագիտական ծառայություն, պահնորդական ծառայություն)․
· վերանայել բժշկական օգնության և սպասարկման ծառայությունների ծախսերի հատուցման շրջանակները՝ հիմք ընդունելով Առողջության համընդհանուր ապահովագրության կիրարկման փորձի ամփոփումները․
· կարգավորել ապահովագրված անձանց կողմից որոշակի կարգավիճակ ձեռք բերելու  (դատապարտյալ) դեպքում ապահովագրավճարների վճարման հետ կապված չկարգավորված հարաբերությունները․
· հստակեցնել ապահովագրավճար վճարողի  կարգավիճակով պայմանավորված առանձին անձնական տվյալների կապված հարաբերությունները․
· հստակեցնել դեղերի գների պետական կարգավորման հետ կապված հարաբերությունները․
· սահմանել ապահովագրված անձանց շահերի իրացման համար անհրաժեշտ լրացուցիչ գործիքները, այդ թվում՝ օրենքով սահմանված դեպքերում լիազորված անձի միջոցով դեղերի ստացման հնարավորությունը․
· սահմանել Հիմնադրամի կողմից պարտավորեցման վարույթի իրականացման, Հիմնադրամի որոշումների բողոքարկման հետ կապված հարաբերությունները՝ ապահովելով ապահովագրավճարների պարտավորությունների կատարման առավել արդյունավետ մեխանիզմների ներդրումը․
· ապահովել առողջության համընդհանուր ապահովագրության համակարգի աստիճանական ներդրման և բնակչության նոր խմբերի ընդգրկման գործընթացի իրավական որոշակիությունը․
«Դեղերի մասին» օրենքում փոփոխություն կատարելու մասին» օրենքի նախագիծ․
· դյուրացնել դեղերի գների՝ օրացուցային տարվա ընթացքում դեղի հենակետային գինը, հատուցման գինը և հատուցման առավելագույն չափը, վերանայելու գործընթացը, այդ թվում և նվազեցման միտմամբ․
Ըստ այդմ կարգավորման հիմնական ուղղություններն են՝
«Առողջության համընդհանուր ապահովագրության մասին» օրենքում փոփոխություններ և լրացումներև կատարելու մասին» օրենքի նախագիծ

· Նախագծով առաջարկվում է օրենքի 1-ին հոդվածը շարադրել նոր խմբագրությամբ՝ օրենքի կարգավորման առարկայում հստակ արտացոլելով ինչպես առողջության համընդհանուր ապահովագրության, այնպես էլ բժշկական օգնության և սպասարկման նվազագույն ծավալի և լրացուցիչ ծառայությունների տրամադրման հետ կապված հարաբերությունները։
· Օրենքի 2-րդ հոդվածում նախատեսվում է համապատասխան հասկացությունների հստակեցում, այդ թվում՝ ապահովագրության վկայագրի ձևի, օտարերկրացիների՝ օրենքով կամ միջազգային պայմանագրերով նախատեսված դեպքերում համակարգում ընդգրկվելու հնարավորության և Ռեգիստրում կարգավիճակ ձեռք բերելու հետ կապված հարցերի մասով։
· Օրենքոմ նախատեսվում է հստակեցնել այն անձանց շրջանակը, որոնց նկատմամբ օրենքը չի տարածվում, երբ նրանց առողջության պահպանման հետ կապված հարաբերությունները կարգավորվում են հատուկ օրենքներով կամ Հայաստանի Հանրապետության միջազգային պայմանագրերով։
· Օրենքի փոփոխություններով կատարելագործվում են ապահովագրական փաթեթի և բժշկական օգնության ու սպասարկման նվազագույն ծավալի շրջանակում հատուցվող ծախսերի, ինչպես նաև դեղերի գների կարգավորման հետ կապված հարաբերությունները։ Միաժամանակ սահմանվում է, որ համապատասխան ծառայությունների ծախսերի դիմաց ապահովագրական հատուցման և համավճարների առավելագույն չափերը սահմանվում են Հոգաբարձուների խորհրդի կողմից՝ Կառավարության հաստատած մեթոդաբանության հիման վրա հաշվարկված ծառայության գնին կամ ծախսերի նորմատիվին համապատասխան։
· Օրենքում նախատեսվող փոփոխություններով հստակեցվում են ապահովագրված անձի կարգավիճակի դադարեցման և ապահովագրավճարի վճարման պարտավորությունների հետ կապված հարաբերությունները՝ հաշվի առնելով անձանց տարբեր կարգավիճակները և ապահովագրավճարի վճարման պարտավորության առաջացման ու դադարման հանգամանքները։
· Առանձնակի կարգավորման են ենթարկվում այն դեպքերը, երբ ապահովագրավճարի գծով պարտավորություն ունեցող անձը չի կատարում օրենքով նախատեսված պարտավորությունը։ Նախատեսվում է Հիմնադրամի կողմից համապատասխան վարույթի նախաձեռնում, պարտավորության կամ դրա բացակայության վերաբերյալ տեղեկության ներկայացման հնարավորություն, պարտավորեցնող որոշման ընդունում և այդ որոշման բողոքարկման ընթացակարգ։ 
· Նախագծով հստակեցվում են ապահովագրական դեպքի կամ բժշկական օգնության և սպասարկման նվազագույն ծավալի ու լրացուցիչ ծառայությունների համար հատուցումը նվազեցնելու կամ մերժելու հիմքերը։
· Օրենքի 24-րդ և 25-րդ հոդվածների փոփոխություններով հստակեցվում են Ռեգիստրում անձնական տվյալների մշակման իրավական հիմքերը, նպատակները և գաղտնի տեղեկությունների շրջանառության հետ կապված հարաբերությունները։ 
· Հաշվի առնելով, որ օրենքով առկա է  2027 թվականից ԱՀԱ համակարգում բնակչության նոր խմբերի ներգրավման սահմանված պահանջ , հստակեցվում են այդ խմբերի մասով օրենքի անցումային դրույթները՝ սահմանելով ինչպես վարձու աշխատողների առանձին խմբերի համար ապահովագրավճարների սուբսիդավորման հետ, այնպես էլ դրանց վճարմանը վերաբեևրող այլ հարցեր։
«Դեղերի մասին» օրենքում փոփոխություն կատարելու մասին» օրենքի նախագիծ․
· Հանվում է դեղերի գների՝ օրացուցային տարվա ընթացքում դեղի հենակետային գինը, հատուցման գինը և հատուցման առավելագույն չափը, վերանայելու սահմանափակումը՝ թույլատրելով հատուցման չափերը, ըստ այդ համավճարի սահմանված չափերի նվազեցման հնարավորություն։
3․ Կարգավորման առարկան, ակնկալվող արդյունքը
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2026-2031թթ. ծրագիր, ոլորտային և/կամ այլ ռազմավարություններ.
Նախագծի ներկայացումը բխում է ՀՀ կառավարության 2023 թվականի փետրվարի 2-ի 133-Լ որոշմամբ հաստատված հայեցակարգից, որի հավելված 1-ի 4.1 կետով նախատեսվում է առողջության համապարփակ ապահովագրության ներդրմանն ուղղված օրենսդրական փաթեթի մշակման պահանջը,  և ՀՀ կառավարության 2026 թվականի օգոստոսի 20-ի N 1236-Ա որոշմամբ հաստատված` Հայաստանի Հանրապետության կառավարության 2026-2031 թվականների ծրագիրը, որի Գլուխ 3-ի 1-ին կետով որպես Կառավարության բարեփխման ուղղություն սահմանվում է Առողջության համընդհանուր ապահովագրության համակարգում  բնակչության բոլոր խմբերի ընդգրկումը։
	4․ Նախագծերի մշակման գործընթացում ներգրավված ինստիտուտները և անձինք. 
Նախագծերի փաթեթը մշակվել է  Առողջության համընդհանուր ապահովագրության հիմնադրամի կողմից։
5․ Լրացուցիչ ֆինանսական միջոցների անհրաժեշտության վերաբերյալ.
Նախագծերի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:
6․ Պետական բյուջեի եկամուտներում և ծախսերում սպասվելիք փոփոխությունների վերաբերյալ.

2027 թվականի Առողջության համընդհանուր ապահովագրության ապահովագրավճարի սուբսիդավորման բազային բյուջեով նախատեսվում է շուրջ   194,565.24 մլն ՀՀ դրամի հատկացում։
ՀՀ պետական բյուջեի միջոցների հաշվին սուբսիդավորման ծրագրում ընդգրկված են Առողջության համընդհանուր ապահովագրության մասին ՀՀ օրենքի 11-րդ հոդվածի 2-րդ մասի 1-10-րդ կետերով սահմանված շահառուները (ապահովագրավճար չվճարողի կարգավիճակ ունեցող անձինք)։ Այս գծով բյուջեն կազմում է շուրջ  176,191.84 մլն ՀՀ դրամ։
Մինչև 200 000 դրամ ստացող վարձու աշխատողների համար սուբսիդավորման ենթակա գումարը ներկայացված է Բազային բյուջեի հաշվարկի «Առողջության համընդհանուր ապահովագրության վարձու աշխատողների մասով ապահովագրավճարի սուբսիդավորում» տողով և կազմում է  18,383.4 մլն ՀՀ դրամ։ Անհրաժեշտ ենք համարում նշել, որ մինչև 200000 դրամ ստացող վարձու աշխատողների 311617 համար ՀՀ պետական բյուջեի միջոցների հաշվին ապահովագրավճարի սուբսիդավորման ամսական գումարը նախատեսվում է 4400 ՀՀ դրամ, մինչդեռ 2027 թվականի ընթացքում վերջիններիս խմբի փոփոխության դեպքում (200001-500000 դրամ ստացող վարձու աշխատողներ) ամսական սուբսիդավորվող գումարը կկազմի ամսական 6000 ՀՀ դրամ։

Աղյուսակ
Բազային բյուջե
	Շահառուների խմբեր
	Չափման միավոր
	2027թ. Բազային բյուջե

	ԸՆԴԱՄԵՆԸ ԵԿԱՄՈՒՏՆԵՐ
	հազ. դրամ
	275,965,244.8 

	 Առողջության համընդհանուր ապահովագրության ապահովագրավճարի սուբսիդավորում
	հազ. դրամ
	176,191,848 

	ԱՀԱ-ի գծով ապահովագրավճար 
	դրամ
	129,600 

	ԱՀԱ շահառուների քանակ-ընդամենը, որից՝
	մարդ
	1,359,505 

	ՀՀ քաղաքացի, ռեզիդենտ և մինչև 18 տարեկան 
երեխաները
	մարդ
	651,715

	ՀՀ քաղաքացի, ռեզիդենտ և 65 ու բարձր տարիքի 
անձինք.
	մարդ
	556,150

	Սոցիալական աջակցման համակարգում ներառվածներ
	մարդ
	151,640

	Առողջության համընդհանուր ապահովագրության վարձու աշխատողների մասով ապահովագրավճարի սուբսիդավորում
	հազ. դրամ
	18,373,396.8 

	ԱՀԱ-ի գծով ապահովագրավճարի սուբսիդիա
	հազ. դրամ
	11,173,378 

	ԱՀԱ-ի գծով ապահովագրավճար
	դրամ
	52,800 

	մինչև 200 000 հազար դրամ ստացող վարձու աշխատողներ
	մարդ
	211,617 

	ԱՀԱ-ի գծով ապահովագրավճարի սուբսիդիա
	հազ. դրամ
	7,200,000 

	ԱՀԱ-ի գծով ապահովագրավճար
	դրամ
	72,000 

	200 001-500 000 հազար դրամ ստացող վարձու աշխատողներ՝ ում աշխատավարձը 200 000 դրամից ավելացել է 2027 թվականից հետո
	մարդ
	100,000 

	Առողջության համընդհանուր ապահովագրության վարձու աշխատողների մասով ապահովագրավճար
	հազ. դրամ
	81,400,000.0 

	ԱՀԱ-ի գծով ապահովագրավճար
	դրամ
	129,600.0 

	Շահառուների թիվ
	մարդ
	628,086 



